  Майя Бывальцева Можгаысь педколледжлэсь юртсэ Удмуртилэн кунлыкезлы 100 ар тырмонлы тупатъяно объектъёсын лыдметэ пыртыны быгатозы. 25-тӥ куартолэзе Можгае но ёросаз ветлыкуз со сярысь вераз улосвыл тӧролэсь ужзэ огдырлы быдэсъясь Александр Бречалов. Дышетсконнилэсь валтӥсь юртсэ тупатъяны куронэн улосвыл кивалтӥсьлы азьвылгес вазиськизы «Удмурт Кенешлэн» азьветлӥсьёсыз. Юртэз учкем бере Бречалов вераз, со «тужгес ӟырдыт ужпум ӧвӧл» шуыса, югдур чидамон, но объектэз ужанрадлыке пыртӥзы. «Ми та объектэз со дырлы (2020-тӥ арын Удмуртилэн кунлыкезлы 100 ар тырмонлы — ред.) тупатъяно яке выльдоно объектъёс пӧлы пыртомы, дыр <…> Оло, тупатъяно но ӧвӧл, оло, мар ке мукетсэ пуктоно», — вераз улосвыл тӧролэсь ужзэ огдырлы быдэсъясь. Элькун кивалтӥсь озьы ик вуылӥз Можгаысь 8 номеро гимназиысь но Уча черкогуртысь школаосы чингыли берпуметӥзэ жингыртон ужрадъёсы. Кӧня ке нунал азьвыл со Учаысь пиналъёсын пумиськылӥз, соос Удмуртиысь Волейболэн шудонъя нылпи лигалэн призёръёсыз луизы. «Ми вераськимы, школа понна мар ке лэсьтомы на шуыса. Мон вераськи директорен, ми 1-тӥ куарусёнозь актовой залэз тупатыны кенешимы, мон малпасько, ми озьы ик ужаломы со интывылъёсын, со дышетсконниосын, кытын чемпионъёсты, олимпиадаосын вормисьёсты дасяло», — пусйиз Бречалов. Можгае но Можга ёросэ ветлыкуз озьы ик йӧ площадка пуктон сярысь пумкылъян кутэмын но Пычас черкогуртын курка будэтӥсьлы юрттэт сётон ужпумез чаклан улэ басьтэмын. Тегъёс: Дышетон Можга Удмуртия тупатъянужъёс АлександрБречалов  